Prva Direktiva Komisije

z dne 28. septembra 1977

o spremembi prilog k Direktivi Sveta 68/193/EGS o trženju materiala za vegetativno razmnoževanje trte

(77/629/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 68/193/EGS z dne 9. aprila 1968 o trženju materiala za vegetativno razmnoževanje trte [1], kakor je bila nazadnje spremenjena z Direktivo Sveta 74/648/EGS [2], in zlasti člena 17a Direktive,

ker je priloge zgoraj navedene direktive zaradi novih znanstvenih in tehničnih spoznanj iz spodaj navedenih razlogov treba spremeniti;

ker je treba pogoje za pridelavo razmnoževalnega materiala trte, določene v Direktivi, izboljšati tako, da se upoštevajo posledice škodljivih organizmov, zlasti kar zadeva virusne bolezni in njihove prenašalce;

ker je treba spremeniti nemško različico Direktive;

ker je treba upoštevati nove tehnike razvrščanja cepičev;

ker je treba v začetni fazi, da bi čimprej dobili zdrave matične nasade trte, na uradnih etiketah navesti dodatne in neobvezne podatke, ki so pridobljeni z uradno priznanimi testi in ki zadevajo izvor na viruse testiranega baznega materiala;

ker so določbe te direktive v skladu z mnenjem Stalnega odbora za semenski material za poljedelstvo, vrtnarstvo in gozdarstvo,

SPREJELA NASLEDNJO DIREKTIVO:

Člen 1

Priloga I k Direktivi Sveta 68/193/EGS se spremeni:

1) Točka 3 v delu I se besedilo "škodljivimi organizmi, zlasti virusi" nadomesti z besedilom škodljivimi organizmi ali njihovimi prenašalci, zlasti nematodami, ki prenašajo virusne bolezni.

2) V nemški različici se točka 5 v delu I beseda "Kurzknotigkeit" nadomesti z besedo "Reisigkrankheit".

3) Točka 6 v delu I se glasi:

"6) Delež rastlin, izločenih zaradi škodljivih organizmov, ne sme biti večji od:

- 5 % v matičnih nasadih, namenjenih pridelavi potrjenega razmnoževalnega materiala, in

- 10 % v matičnih nasadih, namenjenih pridelavi standardnega razmnoževalnega materiala.

Če izločitev povzročijo dejavniki, ki niso povezani z zdravstvenim stanjem rastlin, delež izločenih rastlin pa je večji od zgoraj navedenih deležev, je treba razloge za izločitev dokumentirati".

Člen 2

Besedilo pod B v točki 1, delu III, Prilogi II se glasi:

"B. Dolžina

(a) ključi podlag za cepljenje: dolžina od najnižje točke najnižjega nodija, ob upoštevanju najvišjega internodija, najmanj 1,05 m;

(b) potaknjenci: dolžina od najnižje točke najnižjega nodija, ob upoštevanju najvišjega internodija, najmanj 55 cm, pri Vitis vinifera najmanj 30 cm;

(c) cepiči:

- s petimi uporabnimi očesi, dolžina od najnižje točke najnižjega nodija, ob upoštevanju najvišjega internodija, najmanj 50 cm,

- z enim uporabnim očesom, najmanjša dolžina 6,5 cm; rez naredimo najmanj 1,5 cm nad očesom in 5 cm pod očesom"

.

Člen 3

Točka 3 Priloge III se glasi:

"Vrsta | Število |

3.Cepiči | |

—s petimi uporabnimi očesi | 100 ali 200 |

—z enim uporabnim očesom | 500 ali mnogokratnik tega števila" |

Člen 4

Priloga IV se spremeni:

1) Za del A se vstavi:

"B. Dodatni podatki za bazni razmnoževalni material in za certificirani razmnoževalni material:

"Bazni/-e material/materiale, stopnje vegetativne množitve pred to stopnjo je testiral… (organ), ki je v skladu z… (testna metoda) potrdil odsotnost… (virusno obolenje)"..

Pri baznem razmnoževalnem materialu in pri certificiranem razmnoževalnem materialu ti podatki lahko veljajo za virusno zvijanje listja in za virusno kržljavost, pri podlagah pa tudi za kužno marmoriranost. Testi morajo biti uradno priznani. Izvajati jih je treba najmanj tri leta, izvede jih uradno priznani in nadzorovani organ.

Uporabimo lahko spodaj navedene testne metode:

- za vse virusne bolezni trte metode indeksiranja na rastlinah trte;

- za kržljavost trte poleg navedenih metod tudi metodo indeksiranja na zelnatih rastlinah in serološko metodo".

2) Del B postane del C.

Člen 5

Države članice 1. julija 1978 sprejmejo zakone in druge predpise, potrebne za uskladitev s to direktivo.

Člen 6

Ta direktiva je naslovljena na države članice.

V Bruslju, 28. septembra 1977

Za Komisijo

Finn Gundelach

Podpredsednik

[1] UL L 93, 17.4.1968, str. 15.

[2] UL L 352, 28.12.1974, str. 43.

--------------------------------------------------